R E P U B L I K A H R V A T S K A

Međimurska županija

Osnovna škola Goričan

Povjerenstvo za organizaciju Međuopćinske smotru LiDraNo 2016. za donje Međimurje

**Izvješće**

**o održanoj Međuopćinskoj smotri LiDraNo 2016. za donje Međimurje**

Međuopćinska smotra LiDraNo 2016.organizirana je u dva centra: za gornje Međimurje u  OŠ Mursko Središće 8. veljače 2016., a za donje Međimurje  u OŠ Goričan  9. veljače 2016. u Domu kulture Goričan. Predsjednice međuopćinskih  smotri  za gornje i donje Međimurje bile su Srebrenka Puklavec Trstenjak iz OŠ Mursko Središće te Snježana Granatir iz OŠ Goričan.

Dana 17. prosinca 2015. predsjednice povjerenstava za provedbu međuopćinskih smotri održale su sastanak na kojem su dogovorile okvirni raspored škola u oba centra te temeljne sastavnice *Obavijesti o organizaciji i provedbi LiDraNa na međuopćinskoj i županijskoj razini.*  Raspored škola definiran je kao okvirni i podložan izmjenama ovisno o količini prijavljenih dramsko-scenskih nastupa u određenim centrima radi lakše i ravnomjerne vremenske organizacije samih međuopćinskih smotri.

Elektroničkom su poštom 18. prosinca 2015. obaviješteni svi predsjednici i članovi povjerenstava kako bi se dogovorio vremenik i način provedbe te je obavljen dogovor za organizaciju međuopćinskih smotri.

Dogovoreno je da se radovi trebaju slati školama domaćinima određene razine, a nakon završetka roka za slanje prijava i radova, dostavit će se povjerenstvima istodobno iz obaju centara kako bi se postigla visoka razina anonimnosti prije otvaranja zaporki, ali i pratile odrednice iz propozicija. Definirano je da svaka škola može prijaviti najviše 3 literarna rada, 2 samostalna novinarska rada, 2 dramska (skupna), 3 dramska (pojedinačna) nastupa, 1 školski list (na županijsku razinu), 2 radijske emisije te da u svaki međuopćinski centar povjerenstvo šalje 20 literarnih i 14 novinarskih iz obaju centara, a na županijsku razinu predlaže 10 literarnih i 7 novinarskih radova.

Prema vremeniku natjecanja, propisanom od strane Agencije za odgoj i obrazovanje, međuopćinske smotre su se trebale održati do 12. veljače 2016., stoga su dogovoreni sljedeći termini:

- 21. prosinca 2015. završni dogovor s članovima povjerenstava oko uvjeta organizacije (elektroničkom poštom i telefonskim putem)

- 22. prosinca 2015. slanje poziva školama Međimurske župnije (oba centra istovremeno)

- prijave do 18. siječnja 2016. (elektroničkim putem)

- 20. siječnja 2016. dogovor s povjerenstvima i preuzimanje radova

- 29. siječnja 2016. očitovanje povjerenstava te predaja radova za izložbe, dogovor za eventualnu promjenu oko podjele škola u ranije dogovorene centre s obzirom na prijavljene dramsko - scenske nastupe

- 1. veljače 2016. – slanje pozivnica školama pozvanim na međuopćinsku smotru

Svi su organizacijski poslovi obavljeni u dogovorenim terminima uz još jedan dodatan sastanak predsjednica međuopćinskih smotri s povjerenstvima (3. veljače2016.), a sastancima je nazočila i predsjednica županijske smotre Julijana Levak iz I. OŠ Čakovec.

Novinarsko stvaralaštvo prosuđivalo je sljedeće povjerenstvo: Vedrana Močnik – predsjednica, Dejan Zrna i Danjela Bratić-Herceg – članovi; literarno stvaralaštvo: Sanja Prošev, predsjednica, Ivan Pranjić i Kristina Sisek – članovi; dramsko-scensko stvaralaštvo : Romano Bogdan, predsjednik, Dejan Buvač i Tanja Novak – članovi.

Nakon sastanka međuopćinskih povjerenstava za literarno, dramsko-scensko i novinarsko stvaralaštvo učenika osnovnih škola Međimurske županije povjerenstva su izvijestila o prijavljenim dramsko-scenskim,  literarnim i samostalnim novinarskim radovima te napravila  odabir dramsko-scenskih, literarnih i novinarskih radova za međuopćinsku razinu.

U I. centar – za donje Međimurje prijavljeno je 15 škola (1. OŠ Čakovec, 2. OŠ Čakovec, OŠ Jože Horvata Kotoriba, OŠ Belica, OŠ Donja Dubrava, OŠ Draškovec, OŠ Hodošan, OŠ Ivanovec, OŠ Tomaša Goričanca Mala Subotica, OŠ Prelog, OŠ Vladimira Nazora Pribislavec, OŠ Orehovica, OŠ Sveta Marija, OŠ Domašinec i OŠ Goričan.). Na poziv za sudjelovanje nije se odazvala jedino OŠ Donji Kraljevec.

Za sudjelovanje na Međuopćinskoj smotri za donje Međimurje prijavljen je 21 literarni rad, 8 samostalnih novinarskih radova, 2 radijske emisije, 6 skupnih dramsko-scenskih nastupa i 16 pojedinačnih nastupa. Prijavljen je i jedan školski list iako je izričito navedeno kako se školski listovi prijavljuju na županijsku smotru. Ukupno je prijavljen 91 učenik, od toga u dramsko-scenskom izrazu 65 učenika u pojedinačnim i skupnim dramsko-scenskim nastupima.

Povjerenstvo za dramsko-scenski izraz  napravilo je redoslijed izvođenja  pojedinačnih i skupnih dramsko-scenskih nastupa u centrima Goričan i Mursko Središće. Povjerenstvo za literarni izraz odabralo je za međuopćinsku razinu  u oba centra 20 literarnih radova, a Povjerenstvo za novinarski izraz 14 samostalnih novinarskih radova i 8 radijskih emisija.

Samostalni novinarski i literarni radovi pozvani na međuopćinsku smotru bili su izloženi pod zaporkama u međuopćinskim centrima, a njihovi autori i mentori prisustvovali su okruglom stolu u onom centru kojem pripadaju prema tablici raspodjele škola Međimurske županije.

Međuopćinska smotra LiDraNo za donje Međimurje održala se 9. veljače u Domu kulture Goričan s početkom u 16 sati gdje su se predstavili prijavljeni dramsko-scenski radovi. Nakon programa upriličeni su okrugli stolovi za sve izraze te se na njima raspravljalo o kvaliteti predstavljenih radova gdje su članovi povjerenstva mentorima i učenicima uputili mnoge pohvale, ali i dobronamjerne i poticajne kritike. Radijske emisije bile su preslušane i komentirane na okruglom stolu za novinarsko stvaralaštvo.

Na okruglom stolu za dramsko-scenski izraz podijeljene su pohvalnice učenicima i zahvalnice voditeljima i školama. Pohvalnice i zahvalnice sudionicima međuopćinske razine u literarnom i novinarskom izrazu bit će uručene naknadno jer se na međuopćinskim smotrama radovi prosuđuju pod zaporkama.

Tijekom provedbe međuopćinske smotre ostvareni su svi predviđeni ciljevi. Manji problemi uočeni su prilikom prijave učenika za međuopćinsku smotru. Pojedine škole nisu u potpunosti ili točno ispunile tablice-prijavnice pa ih je bilo potrebno podsjetiti i uputiti da slijede propozicije LiDraNa.

Organizacija škole domaćina bila je na solidnoj razini što su mnogi sudionici i osobno potvrdili.

Organizacija ovogodišnje međuopćinske smotre bila je ujedno i primjer vrlo kvalitetne suradnje između obaju centara (Goričan i Mursko Središće), prosudbenih povjerenstava i predsjednice županijske smotre LiDraNo. 2016.

U Goričanu 12. veljače 2016.

**Predsjednica međuopćinske smotre za donje Međimurje:**

Snježana Granatir, OŠ Goričan